Lektor við lagadeild Háskóla Íslands segir að það sé klár frelsissvipting og sambærilegt varðhaldi að skikka þá sem koma til landsins til að dvelja í sóttkví í sóttvarnahúsi. Mannréttindasáttmáli Evrópu heimili slíka vistun til að hamla gegn útbreiðsla farsótta, en skoða þyrfti hvert tilvik fyrir sig.
Ef maður horfir á þetta út frá Stjórnarskránni, þá byrjar maður í 67. grein þar sem - þetta er auðvitað frelsissvipting - sambærilegt því að einhverju leyti að vera settur í varðhald. þannig að skilyrðin fyrir því að það gangi upp eru í fyrsta lagi að það sé lagaheimild og nauðsyn á frelsissviptingunni. Þetta má bara gerast í ákveðnum tilgangi og það er listi yfir það hvers vegna má frelssvipta fólk og hann birtist í mannréttindasáttmála Evrópu, þannig að það þarf að lesa stjórnarskrána og mannréttindasáttmálann saman að þessu leyti.
einn af þeim hlutum sem er heimilt að nota sem ástæðu til að frelsissvipta fólk er að stöðva útbreiðslu farsótta.
Segir Kári Hólmar Ragnarsson lektor við lagadeild Háskóla Íslands. Hann segir að einnig þurfi að skoða lagaheimildina, sem er sóttvarnalögin með þeim breytingum sem samþykktar voru á þeim í febrúar.
Og síðan hvort að í hverju tilviki fyrir sig sé nauðsynlegt að beita þessu úrræði. Og það er heildstætt mat sem þarf að fara fram í hverju tilviki fyrir sig.
Lektor við lagadeild Háskóla Íslands segir að það sé klár frelsissvipting að skikka fólk í sóttkví í sóttvarnahúsi. Mannréttindasáttmáli Evrópu heimili þó slíka vistun.